Александър Пушкин
Не, мен не ме привличат буйните наслади…

Превод от руски: Андрей Германов, —

chitanka.info

Не, мен не ме привличат буйните наслади…[0]

Не, мен не ме привличат буйните наслади,

възторга чувствен, буйства и безумства млади,

кога вакханка страстна със стенание и вик

като змия край мен обвива се за миг

със ласки и целувки парещи, безчетни

и бърза към мига на тръпките последни!

Смирена моя, как по-мила си ми ти!

Сърцето в щастие мъчително тупти,

когато, подир дългите молби склонила,

предаваш ми се ти без упоение и сила;

смирено-предпазлива, на възторга мой

едва-едва отвръщаш с привиден покой

и оживяваш се полека, после още, още

и, щеш не щеш, споделяш моя пламък мощен!

[0] Приживе на Пушкин не е публикувано. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.